b'\n_START_ARTICLE_\nFeneltsiini\n_START_SECTION_\nVaikutusmekanismi, metabolia ja k\xc3\xa4ytt\xc3\xb6\n_START_PARAGRAPH_\nFeneltsiini kuuluu toimintamekanismiltaan monoamiinioksidaasin est\xc3\xa4jiin, jotka inhiboivat monoamiinioksidaasientsyymin toimintaa. Yhdiste on ep\xc3\xa4selektiivinen ja est\xc3\xa4\xc3\xa4 sek\xc3\xa4 MAO-A- ett\xc3\xa4 MAO-B-isoentsyymej\xc3\xa4. Monoamiinioksidaasin toiminnan est\xc3\xa4minen johtaa serotoniinin, noradrenaliinin ja dopamiinin pitoisuuksia neuroneissa, mik\xc3\xa4 lievitt\xc3\xa4\xc3\xa4 masennuksen ja ahdistuksen oireita. Feneltsiini nostaa my\xc3\xb6s gamma-aminovoihapon pitoisuuksia aivoissa._NEWLINE_Feneltsiini metaboloituu maksassa p\xc3\xa4\xc3\xa4osin monoamiinioksidaasin vaikutuksesta. Muita maksassa muodostuvia aineenvaihduntatuotteita ovat feneltsiinin asetyloitu johdannainen, fenyylietikkahappo ja p-hydroksifenyylietikkahappo._NEWLINE_Feneltsiini\xc3\xa4 k\xc3\xa4ytet\xc3\xa4\xc3\xa4n masennuksen hoidossa erityisesti silloin kuin siihen liittyy voimakasta ahdistusta, pelkotiloja ja pakko-oireita. Sit\xc3\xa4 on k\xc3\xa4ytetty my\xc3\xb6s anoreksian ja bulimian hoidossa. Feneltsiini ei kuitenkaan yleens\xc3\xa4 ole ensimm\xc3\xa4inen l\xc3\xa4\xc3\xa4ke, vaan sit\xc3\xa4 k\xc3\xa4ytet\xc3\xa4\xc3\xa4n vasta kuin muilla hoidoilla ei saada toivottua hoitotulosta.\n_START_SECTION_\nHaittavaikutukset\n_START_PARAGRAPH_\nFeneltsiini voi est\xc3\xa4\xc3\xa4 pyridoksiinin synteesi\xc3\xa4 ihmiselimist\xc3\xb6ss\xc3\xa4, mik\xc3\xa4 voi johtaa neurologisiin sivuvaikutuksiin. Usein t\xc3\xa4h\xc3\xa4n auttaa pyridoksiinin ottaminen lis\xc3\xa4ravinteena. Muita haittavaikutuksia voivat olla leukopenia ja trombosytonemia ja my\xc3\xb6s Parkinsonin taudin ja feneltsiinin k\xc3\xa4yt\xc3\xb6n yhteytt\xc3\xa4 on tutkittu.\n_START_SECTION_\nSynteesi\n_START_PARAGRAPH_\nFeneltsiini\xc3\xa4 voidaan valmistaa synteettisesti 2-fenyylietyylibromidin ja hydratsiinin v\xc3\xa4lisell\xc3\xa4 reaktiolla.'